ಟ್ರಂಪ್ ಚುನಾವಣಾ ರ್ಯಾಲಿ ಎಫೆಕ್ಟ್ : 30,000 ಮಂದಿಗೆ ಕೊರೊನಾ, 700 ಸಾವು..! ನ್ಯೂಯಾರ್ಕ್, ನ.1ಡೆಡ್ಲಿ ಕೊರೊನಾ ವೈರಸ್ ಹಾವಳಿ ನಡುವೆಯೇ ಅಮೆರಿಕ ಅಧ್ಯಕ್ಷೀಯ ಚುನಾವಣೆಗೆ ಕಾಲಗಣನೆ ಆರಂಭವಾಗಿದೆ. ಈ ನಡುವೆ ಚುನಾವಣಾ ರ್ಯಾಲಿಗಳಲ್ಲಿ ಭಾಗವಹಿಸಿದ್ದ ಅಮೆರಿಕನ್ನರು ಭಾರೀ ಬೆಲೆ ತೆತ್ತುವಂತಾಗಿದೆ. ಅಧ್ಯಕ್ಷ ಡೊನಾಲ್ಡ್ ಟ್ರಂಪ್ ಅವರಿಂದ ದೇಶದ ವಿವಿಧಡೆ ನಡೆಸಲಾದ 18ಕ್ಕೂ ಹೆಚ್ಚು ರ್ಯಾಲಿಗಳಿಂದ ಸುಮಾರು 30,000 ಮಂದಿಗೆ ಕೋವಿಡ್19 ಸೋಂಕು ತಗುಲಿದ್ದು, 700 ಮಂದಿ ಸಾವಿಗೆ ಕಾರಣವಾಗಿದೆ ಎಂದು ಅಧ್ಯಯಯನವೊಂದು ತಿಳಿಸಿದೆ. ಸ್ಯಾನ್ಫೋರ್ಡ್ ಯೂನಿವರ್ಸಿಟಿ ನಡೆಸಿದ ಹೊಸ ಅಧ್ಯಯನವೊಂದರಲ್ಲಿ ಈ ಆತಂಕಕಾರಿ ಸಂಗತಿಯನ್ನು ತಿಳಿಸಲಾಗಿದೆ. ಅಧ್ಯಕ್ಷ ಟ್ರಂಪ್ ಆಯೋಜಿಸಿದ್ದ ಚುನಾವಣಾ ರ್ಯಾಲಿಗಳಲ್ಲಿ ಭಾಗವಹಿಸಿದ್ದ ಸಮುದಾಯಗಳು ಕೊರೊನಾ ಸೋಂಕು ಮತ್ತು ಸಾವಿನ ವಿಚಾರದಲ್ಲಿ ಭಾರೀ ಬೆಲೆ ತೆತ್ತುವಂತಾಗಿದೆ ಎಂದು ಹೇಳಿದೆ. ಬೃಹತ್ ಸಮೂಹ ಸಭೆಗಳ ಮೇಲೆ ಕೋವಿಡ್19 ಹರಡುವಿಕೆಯ ಪರಿಣಾಮಗಳು : ಟ್ರಂಪ್ ರ್ಯಾಲಿಗಳ ಪ್ರಕರಣ ಎಂಬ ಶೀರ್ಷಿಕೆಯ ಈ ಅಧ್ಯಯನದಲ್ಲಿ ಜೂನ್ 20 ರಿಂದ ಸೆಪ್ಟೆಂಬರ್ 22ರವರೆಗೆ ಟ್ರಂಪ್ ನಡೆಸಿದ 18 ರ್ಯಾಲಿಗ¼ನ್ನು ಪ್ರಸ್ತಾಪಿಸಲಾಗಿದೆ. ಈ ರ್ಯಾಲಿಗಳಿಂದ 30,000 ಮಂದಿಗೆ ಕೊರೊನಾ ಸೋಂಕು ತಗುಲಿದ್ದು, 700ಕ್ಕೂ ಹೆಚ್ಚು ಮಂದಿ ಸಾವಿಗೀಡಾಗಿದ್ದಾರೆ ಎಂದು ಸಂಶೋಧಕರು ತಿಳಿಸಿದ್ಧಾರೆ. ಈ ಬಗ್ಗೆ ಪ್ರತಿಕ್ರಿಯಿಸಿರುವ ಟ್ರಂಪ್ ಅವರ ಅಧ್ಯಕ್ಷೀಯ ಪ್ರತಿಸ್ಪರ್ಧಿ, ಮಾಜಿ ಉಪಾಧ್ಯಕ್ಷ ಮತ್ತು ಡೆಮೊಕ್ರೆಟಿಕ್ ಪಕ್ಷದ ನಾಯಕ ಜೋ ಬಿಡೆನ್, ಅಮೆರಿಕ ಅಧ್ಯಕ್ಷರಿಗೆ ಚುನಾವಣೆ ಮುಖ್ಯವಾಗಿದೆ ಹೊರತು ಜನರ ಹಿತಾಸಕ್ತಿ ಅಲ್ಲ. ಅವರು ನಿಮ್ಮ ಅಮೆರಿಕನ್ನರು ಬಗ್ಗೆ ಕಾಳಜಿ ವಹಿಸುತ್ತಿಲ್ಲ. ಅವರ ಬೆಂಬಲಿಗರನ್ನೂ ಕೂಡ ಕಡೆಗಣಿಸಿದ್ದಾರೆ ಎಂದು ಟೀಕಿಸಿದ್ದಾರೆ.